Vrae oor weermag se 'bisarre' bakkeryplan | Maroela Media
Die nuutste bakkery in Potchefstroom. (Foto: SA National Defence Force/Facebook)
Die DA het die weermag se besluit om verskeie bakkerye op die been te bring as "bisar" bestempel.
Luidens berigte word die bakkerye glo bedryf in 'n poging om die weermag se begrotingskrisis te help oplos. Kobus Marais, die DA se woordvoerder oor verdediging, sê bedryfsuitdagings staar wel die weermag, wat gebuk gaan onder geldtekorte, in die gesig. Maar hy glo nie die bakkerye is enigsins 'n oplossing vir hierdie krisis nie.
"Die bakkerye val buite die weermag se mandaat en het hom moontlik oopgestel vir onreëlmatige en verkwistende besteding van sy reeds beperkte geld."
Die weermag het verlede week sy jongste bakkery op Potchefstroom in Noordwes bekend gestel en is volgens die weermag die sesde wat geopen word.
Dit is onduidelik wat presies die doel met die bakkerye is en Maroela Media se navraag daaroor aan die weermag is steeds onbeantwoord.
Marais sê die DA het intussen 'n beroep op die minister van verdediging, Thandi Modise, gedoen om 'n ondersoek oor die bakkery van stapel te stuur.
"Die besluit benadruk weereens die gebrek aan strategiese beplanning binne die weermag se leierskap," sê hy.
"Om sy begrotingskontrakte te pak, moet die weermag hervorm en hervestig word om die hedendaagse uitdagings wat Suid-Afrika in die gesig staar, die hoof te bied. Die bou van 'n reeks bakkerye sal min vermag om daardie doel te bereik."
(Foto: SA National Defence Force/Facebook)
Een van die bakkerye in Potchefstroom. (Foto: SA National Defence Force/Facebook)
Plaasaanvallers wat geld soek, wil ook baba gryp
Koekies bak en baie plesier – Dit doen die mense hier !!
Ek het nog altyd gedink ek weet, maar wragtig, nou weet ek, ek weet nie meer nie! Net sodra mens dink jy het nou alles gesien, dan kom ons owerhede met nuwe sothede vorendag … !
So nou word belastinggelde gebruik om te kompeteer TEEN belastingbetalers in daardie veld!!!
Hulle wil kluitjies bak oor wat van al die geld word wat verondeestel is om ons weermag op te bou!
Maar hulle sal moet roer, daar is meer as 6 bakkerye nodig vir al die kluitjies wat gebak moet word!